Prinses Charlene sterk aan ná operasie in SAPrinses Charlene en Prins Albert II van Monaco op 24 September verlede jaar op die Planetary Health-galageleentheid in Monte Carlo, Monaco. (Foto: Eric Gaillard/Pool/AFP) Prinses Charlene van Monaco het Vrydag ŉ operasie in Suid-Afrika, haar vaderland, ondergaan, het amptelike woordvoerders Vrydag gesê, terwyl daar toenemend gegis word oor haar afwesigheid in die prinsdom asook die toestand van haar huwelik. Charlene is al maande lank in Suid-Afrika, met mediaberigte wat daarop dui dat sy na ŉ huis soek. Luidens ŉ verklaring deur die kantoor van haar man, prins Albert II, sal hy en haar kinders by haar aansluit terwyl sy hier in Suid-Afrika aansterk. Die verklaring het gesê Vrydag se operasie het vier uur geduur en onder algehele narkose plaasgevind, maar het geen verdere besonderhede oor prinses Charlene se operasie verskaf nie. South China Morning Post berig egter dit is bekend dat dit oor, neus en keel-verwant is en die prinses sukkel reeds sedert Meimaand met die gesondheidsprobleem. Leefstyltydskrifte regoor Europa het die afgelope paar weke koorsagtig bespiegel dat dié koninklike huwelik op die rotse mag wees. Charlene Wittstock, ŉ voormalige Olimpiese swemmer, is in 2011 met Albert getroud. Hul seun, Jacques, is die aanspraakmaker op die troon van die 700 jaar oue huis van Grimaldi. Albert is die seun van prins Rainier III en Grace Kelly, ŉ Amerikaanse rolprentster, wat in 1982 in ŉ motorongeluk gesterf het.